19/04/2021 | Administración LocalMunicipal
Betanzos
XI Concurso de Carteis das Letras Galegas

ANUNCIO Aprobación das bases e convocatoria do XI Concurso de carteis das Letras Galegas Mediante o Decreto 433/2021 aprobáronse as bases e a convocatoria do XI Concurso de carteis das Letras Galegas. Bases XI Concurso de carteis das Letras Galegas PRIMEIRA.–Os obxectivos do XI Concurso de carteis das Letras Galegas son promover a expresión artística dos máis miúdos e miúdas, afondar no coñecemento da vida e obra de Julian Luis De Llanza Lazpita e fomentar a creación artística infantil. SEGUNDA.–Poderá participar neste concurso todo o alumnado que estea a cursar a educación primaria ou con diversidade funcional nos centros educativos de Betanzos. Os carteis deberán realizarse de xeito individual. Cada alumno/a só poderá participar cun cartel. TERCEIRA.–O motivo do cartel será a figura homenaxeada no Día das Letras Galegas 2021, Julian Luis De Llanza Lazpita. O cartel deberá realizarse nunha cartolina A3 (aproximadamente 40 cm x 30 cm) e o idioma utilizado no cartel será o galego. Os carteis deberán ser orixinais e non poderán estar publicados nin ter recibido ningún premio. CUARTA.–Os carteis deberán indicar pola cara de atrás o nome, apelidos e teléfono, así como o curso e centro educativo a que pertence/n a/s persoa/s autora/s. QUINTA.–Os carteis poderán entregarse nas secretarías do CEIP Francisco Vales Villamarín, do CPR Nosa Señora do Carme “Atocha” e do Centro Pai Menni, no Servizo de Normalización Lingüística do Concello de Betanzos (Casa do Concello) ou na Biblioteca Municipal Castelao entre o 22 de marzo e o 23 de abril, incluído este. Os carteis presentados fóra de prazo ficarán fóra do concurso. SEXTA.–A convocatoria do XI Concurso de carteis das Letras Galegas e as súas bases publicaranse no Boletín Oficial da Provincia, na Base de Datos Nacional de Subvencións, na páxina web do Concello de Betanzos (www.betanzos.net) e no taboleiro de anuncios. SÉTIMA.–Concederase un primeiro premio ao cartel seleccionado polo xurado e dous accésits. Todos os premios serán un lote de material escolar por valor cincuenta euros para cada neno/a gañador/a. Os criterios para a concesión dos premios serán a calidade e a orixinalidade dos deseños, así como a innovación e a adecuación aos obxectivos do concurso. OITAVA.–O prazo de resolución do xurado será dun máximo de cinco días a partir da data límite de entrega dos traballos. O cartel escollido será o que ilustre o programa das Letras Galegas 2021 do Concello de Betanzos e quedará en posesión do Concello. O Concello de Betanzos realizará unha exposición con todos os carteis participantes no mes de maio. NOVENA.–O xurado estará composto polos seguintes membros: presidente/a, secretario/a e vogais. O presidente será o alcalde ou concelleiro/a en quen delegue, o/a secretario/a será un/ha traballador/a do Concello de Betanzos designado/a para o xurado e os/as vogais serán os/as representantes de cada un dos centros de ensino participantes no concurso. O xurado resérvase o dereito de declarar deserto algún dos premios convocados e está facultado para tomar a decisión que considerar oportuna ante a aparición dalgún imprevisto non recollido expresamente nestas bases. Así mesmo, o Concello comunicaralle ás persoas premiadas o día, hora e lugar de entrega dos premios. DÉCIMA.–A participación nesta convocatoria supón a aceptación das normas recollidas nestas bases e da decisión do xurado designado. Betanzos, 13 de abril de 2021. A alcaldesa María Barral Varela